Kommunal og moderniseringsminister

Jan Tore Sanner

Postboks 8112 Dep,

0032 Oslo

|  |  |  |  |
| --- | --- | --- | --- |
|  |  |  |  |

**Kommunereformarbeidet i Ringebu, Nord-Fron og Sør-Fron – avklaringer**

Vi viser til vårt møte med kommunal- og moderniseringsminister Jan Tore Sanner

8. desember 2015.

Møtet var i forbindelse med kommunereformprosjektet i Ringebu, Sør-Fron og Nord-Fron, der vi jobber for en mulig sammenslåing av de tre kommunene. Vi takker for et positivt møte med statsråden, og ser fram til videre dialog.

Et av temaene vi tok opp var forhold knyttet til administrering av statsallmenningene i en ny framtidig kommune, og vi ble oppfordret til å sende et eget brev til statsråden om dette.

Hvis vi lykkes med kommunesammenslåingen, vil vi ha fem statsallmenninger innenfor grensene til den nye kommunen.

Ringebu fjellstyre forvalter de tre statsallmenningene i Ringebu. Disse er Ringebu Østfjell statsallmenning, Imsdalen statsallmenning og Hirkjølen statsallmenning. Den sørlige delen av Rondane nasjonalpark strekker seg etter utvidelsen i 2005 inn i de nordlige delene av statsallmenningene i Ringebu. Fjellstyret i Ringebu består av sju medlemmer. Fem kommer fra Ringebu, og to fra Stor-Elvdal. Viser til Fjellovens bestemmelser og muligheter i § 5, tredje og fjerde ledd. Det er opprettet etter fjellovens bestemmelser om utvidet fjellstyre, som gir adgang også for såkalte særrettshavere til å bli representert.

Fron statsallmenning og Vulufjell statsallmenning omfatter både Nord-Fron og Sør-Fron. Rondane nasjonalpark strekker seg inn i Vulufjell statsallmenning. Hver av de to allmenningene har sitt eget fjellstyre med 6 medlemmer, hvorav tre fra hver kommune. Jfr Fjelloven § 5, tredje og fjerde ledd.

Fjellstyrene er ikke kommunale organ, men er like fullt viktige lokale organ som administrerer bruk og utnytting av ressurser som er av stor betydning for bygdene våre.

Vi har foreløpig ikke tatt stilling til hvordan vi ønsker å organisere dette, men ber om å få bekreftet følgende:

Dersom kommunesammenslåing blir en realitet skal nåværende organisering av fjellstyrene for de fem statsallmenningene videreføres som i dag, hvis kommunene ønsker det.

Med dette mener vi: Ringebu fjellstyre som eget fjellstyre for Ringebu Østfjell, Imsdalen og Hirkjølen statsallmenninger. Fron fjellstyre for Fron statsallmenning og Vulufjell fjellstyre for Vulufjell statsallmenning. Med dagens representasjon for samtlige.

Når det gjelder allmenhetens rettigheter til jakt og fiske skal dagens regler gjelde for innenbygdsboende når det gjelder all fiske med og uten stang, fiske med oter og faststående redskap, jakt på småvilt med og uten hund, reinsjakt, og ikke minst elg-hjort-rådyr-bever og rovvilt.

En kommunereform skal ikke utløse endringer på disse områdene og det er svært viktig for alle tre kommunene at dagens ordninger opprettholdes.

Vi forutsetter at det vil bli utført de lovendringer som skal til for at dette skal kunne gjennomføres.

Hundorp 7. januar 2016

|  |  |  |
| --- | --- | --- |
|  |  |  |
| Arne Fossmo | Ole Tvete Muriteigen | Rune Støstad |
| ordfører | ordfører | ordfører |
| Ringebu kommune | Sør-Fron kommune | Nord-Fron kommune |